રાજ્યમાં દારૂબંધીના કાયદાને કડક બનાવવાની માગણી લાંબા સમયથી ઠાકોર સેનાના અલ્પેશ ઠાકોર દ્વારા કરાઈ હતી અને દારૂબંધી સામે જનજાગૃતિના કાર્યક્રમો પણ આપ્યા. જેને દરેક સમાજમાં આવકાર મળ્યો. આખરે ગાંધીનગરમાં અલ્પેશની જાહેરસભા બાદ સરકાર સાથે સમાધાન થયું, જે અંતર્ગત વિધાનસભાના સત્રમાં દારૂબંધીનો કાયદો કડક બનાવવા સુધારો કરવાની ખાતરી સરકાર તરફથી સિનિયર મંત્રી ભૂપેન્દ્રસિંહ ચૂડાસમાએ આપી હતી. જોકે વિધાનસભા મળે તે પહેલાં જ સરકાર તરફથી રાજકીય ખેલ ખેલાયો. અલ્પેશને જશ આપવાના બદલે સરકારે જ તમામ જશ ખાટવા માટે કેબિનેટ બેઠકમાં દારૂબંધીનો કાયદો કડક કરતા વટહુકમને મંજૂરી આપી દીધી. આમાં અલ્પેશ કે ઠાકોર સેનાનો કોઇ જગ્યાએ ઉલ્લેખ સુધ્ધાં ન થાય તેનું પણ ધ્યાન રખાયું. સરકારે આ જાહેરાત ગૃહ રાજ્ય મંત્રી પ્રદીપસિંહ જાડેજા પાસે કરાવી. વિજય રૂપાણી જે દિવસથી મુખ્યમંત્રી બન્યા તે જ દિવસથી દારૂબંધીના કાયદાને કડક બનાવવાની કામગીરી પોતાને સોંપી હોવાનો દાવો પણ ગૃહ રાજ્યમંત્રીએ કર્યો. કદાચ વર્તમાન સરકારને અન્ય કોઈને જશ આપવા કરતાં મુખ્યમંત્રીની ઇમેજ મેકિંગ માટે આ યોગ્ય લાગ્યું હશે. સરકારે રાજ્યમાં હુક્કાબાર પર પણ પ્રતિબંધ મૂકી દીધો છે. આ પ્રતિબંધ મૂકવાની જાહેરાત ભલે રાજ્ય સરકારે કરી હોય પણ જ્યાં સુધી હુક્કાબારના પ્રતિબંધ મૂકતા વટહુકમ પર રાષ્ટ્રપતિની સહી નહીં થાય ત્યાં સુધી તેનો અમલ કરવો શક્ય નથી. હુક્કાબાર સંદર્ભેનો કાયદો કેન્દ્ર સરકાર અંતર્ગત આવે છે એટલે રાજ્ય સરકાર હુક્કાબારના વટહુકમને રાજ્યપાલ સમક્ષ મોકલશે. રાજ્યપાલ દ્વારા ફરજિયાત આ હુક્કાબારનો વટહુકમ રાષ્ટ્રપતિને મોકલવો પડશે.